Wegħda oħra elettorali li daqt se tkun qed titwettaq hija t-twaqqif tal-Bank Malti għall-Iżvilupp. Żvela dan ma' din il-gazzetta d-Deputat Prim Ministru Louis Grech, fejn sostna li l-għan tal-Gvern huwa li din l-istituzzjoni titwaqqaf qabel l-aħħar ta' din is-sena stess. "L-Att għat-twaqqif tal-Bank ingħata l-Ewwel Qari fil-Parlament u kien ippubblikat fil-Gazzetta tal-Gvern fl-aħħar ta' Ġunju. Wara l-vaganzi tas-sajf, l-Att jitressaq għat-Tieni Qari u jsir il-kumplament tal-proċess parlamentari bl-għan li l-leġiżlazzjoni tgħaddi qabel l-aħħar tas-sena u jibda x-xogħol biex il-bank jibda jiffunzjona," ikkonferma d-Deputat Prim Ministru. L-għan ewlieni ta' dan il-Bank huwa li jiffaċilita l-iżvilupp soċjoekonomiku tal-Gżejjer Maltin permezz ta' self u investiment f'diversi oqsma. Iż-żewġ oqsma ewlenin se jkunu l-finanzjament ta' intrapriżi żgħar u medji (SMEs) u tal-infrastruttura, però dan ma jeskludix attività f'setturi oħra. Approvazzjoni mill-KE fil-qrib Id-Deputat Prim Ministru żied jgħid li l-Gvern huwa fiduċjuż li l-Bank jingħata l-approvazzjoni tal-Kummissjoni Ewropea (KE). Fil-fatt, dan kien jeħtieġ proċess intensiv ta' negozjati bejn il-Gvern u l-Kummissjoni fuq l-iskop li għalih se jitwaqqaf il-bank u l-provedimenti dettaljati tal-leġiżlazzjoni. Huwa mistenni li, fil-ġimgħat li ġejjin, il-KE tħabbar id-deċiżjoni tagħha, li tkun tinkludi r-raġunijiet għala tkun approvatu u taħt liema kundizzjonijiet il-bank ikun jista' jopera. Saru wkoll negozjati intensivi mal-Eurostat dwar kif ikun ittrattat il-kapital tal-bank u s-self li jagħmel. Il-Gvern huwa fiduċjuż li n-negozjati jwasslu biex il-bank ma jkunx ittrattat bħala parti mill-finanzi pubbliċi u jidħol fid-defiċit. Żied jgħid li l-bank se jkun istituzzjoni li tgawdi awtonomija kbira u titmexxa bla ndħil fid-deċiżjonijiet tagħha dwar self u investiment, fl-istess waqt li tagħmel dan billi tqis il-politika nazzjonali għall-iżvilupp ekonomiku u soċjali. Serjetà u governanza soda bil-fatti Mitlub jikkummenta fuq l-andament tad-diskussjonijiet mal-KE u r-rwol tal-Gvern Ġermaniż, id-Deputat Prim Ministru spjega li r-rwol ta' dan tal-aħħar kien li jagħmilha possibbli li l-grupp li qed jaħdem fuq it-twaqqif tal-bank jingħata pariri mill-KfW, li huwa wieħed mill-banek ta' żvilupp ewlenin fid-dinja. Biex il-KE tkun sodisfatta, żied jgħid id-Deputat Prim Ministru, qal li kien hemm diskussjonijiet twal u dettaljati biex naslu li nikkonvinċuhom li hemm bżonn ta' bank ta' żvilupp. "Ridna nissodisfawhom li l-bank se jkun wieħed professjonali u b'governanza soda. Kellna nagħmlu diversi studji tekniċi u dettaljati dwar is-suq finanzjarju lokali u fejn is-suq ma kienx qiegħed jissodisfa l-ħtieġa ta' finanzjament." Minkejja li l-KE temmen fir-rwol ta' banek ta' żvilupp, hija ma tapprovax banek ta' dan it-tip jekk ma jissodisfawx kriterji għolja. Il-fatt li qed nistennew l-approvazzjoni tagħha juri s-serjetà li biha ħdimna fuq dan il-proġett. Self li huwa kummerċjalment vijabbli Dan il-bank ġeneralment jopera bħala istituzzjoni finanzjarja sekondarja fis-suq tal-kreditu; jiġifieri ma jikkompetix direttament mal-banek kummerċjali. Minflok, huwa joffri skemi li jagħmluha aktar faċli għall-banek kummerċjali li joffru self bi mgħax u b'kundizzjonijiet aktar favorevoli milli normalment jagħmlu. Dan ma jfissirx li l-bank ma jistax jislef direttament lil xi klijenti, iżda dan isir biss meta l-klijenti ma jsibux finanzjament alternattiv jew, jekk isibu, dan ma jkunx b'kundizzjonijiet raġonevoli. Peress li l-bank se jkollu garanzija tal-Gvern għal persentaġġ tas-self tiegħu, però ma jistax jagħti għajnuna lil intrapriżi li ma tkunx tikkonforma mar-regulamenti tal-UE dwar state aid, huwa se jkun jesiġi li s-self isir għal proġetti li huma kummerċjalment vijabbli lil klijenti li jkunu ssodisfaw id-due diligence li normalment jagħmlu l-banek kummerċjali. Proġetti deċiżi minn Bord tal-Bank Mistoqsi jekk hemmx xi pjani preliminari għal liema proġetti se jkunu qed imorru dawn il-fondi, id-Deputat Prim Ministru qal li l-proġetti li jiffinanzja l-Bank ikunu deċiżi mill-bord tal-bank wara li ssir evalwazzjoni tagħhom mill-esperti tal-bank. Minkejja li bħalissa m'hemmx proġett partikolari li qed jiġu kkunsidrati, il-Gvern qiegħed jistenna li l-bank ikollu rwol prominenti biex jixpruna aktar investiment minn intrapriżi żgħar u medji fuq naħa, u li jieħu sehem fi proġetti ta' infrastruttura medja u kbira li tirrikjedi kapital kbir u li mhux dejjem ikun faċli għall-banek kummerċjali lokali li jiffinanzjawhom. Fejn jikkonċerna l-infrastruttura, il-bank jista' jkollu rwol determinanti fl-użu ta' fondi għall-invesiment li huma disponibbli taħt il-fond varat mill-President Juncker biex jagħti spinta ġdida lill-investiment fil-UE. Saret konsultazzjoni wiesgħa F'dan il-kuntest, id-Deputat Prim Ministru qal ukoll li l-grupp responsabbli għat-twaqqif tal-Bank għamel konsultazzjonijiet wiesa' mal-partijiet li għandhom interess fl-operat tiegħu. "Tkellimna mal-banek kummerċjali u istituzzjonijiet finanzjarji oħra, mal-assoċjazzjonijiet tal-intraprendituri, negozjanti, u sidien, ma' stock-brokers u ma' entitajiet governattivi." Il-grupp ħadem ukoll fil-qrib mal-bank Ġermaniż KfW, kif ukoll sab għajnuna minn banek ta' żvilupp Ewropej oħra. Barra minn hekk, inkisbet għajnuna teknika mingħand il-European Association of Promotional Banks. Kull għajnuna teknika li rċieva pajjiżna kienet bla ħlas. Bank li jaħseb għall-futur Fl-aħħar nett, mitlub jgħid x'se tkun tfisser din l-istituzzjoni għal pajjiżna, id-Deputat Prim Ministru qal li se tkun tfisser li, fejn jeżistu ideat u proġetti li jagħmlu sens kummerċjali però li ma jistgħux jiksbu finanzjament jew li ma jibqgħux kummerċjalment vijabbli minħabba kundizzjonijiet eżorbitanti imposti mill-banek kummerċjali, dawn ikunu jistgħu jsiru taħt il-kappa tal-Malta Development Bank. "Ifisser li l-pajjiż se jkollu istituzzjoni finanzjarja li tispeċjalizza fl-iżvilupp u li ma toqgħodx tqis primarjament kemm se tagħmel qligħ għoli għax-shareholder. Ifisser ukoll li l-pajjiż se jkollu bank li jħares aktar fit-tul, anke sa, ngħidu aħna, 25 sena, meta jqis proġetti li għandhom ħajja twila. Ifisser li l-intraprendituri u dawk li lesti jirriskjaw se jsibu istituzzjoni li tħares lil hemm mill-viżjoni aktar ristretta tal-banek kummerċjali," temm jgħid b'konvinzjoni d-Deputat Prim Ministru Grech.